b"\n_START_ARTICLE_\nBifidobakter\n_START_SECTION_\nAjalugu\n_START_PARAGRAPH_\nPrantsuse lastearst Henry Tissier isoleeris 1899. aastal Pasteuri Instituudis Pariisis rinnalapse sooleproovist Y-kujulise bakteri ja nimetas selle bifidus'eks._NEWLINE_1907. aastal esitas Pasteuri Instituudi asedirektor Elie Metchnikoff teooria, et piimhappebakterid on kasulikud inimese tervisele.  Metchnikoff t\xc3\xa4heldas, et Bulgaaria talupoegade pikaealisus tulenes nende k\xc3\xa4\xc3\xa4ritatud piimatoodete tarbimisest. Lisaks oletas ta, et bakterikultuuride suukaudne manustamine aitaks kasulikel bakteritel soolestikku j\xc3\xb5uda.\n_START_SECTION_\nMetabolism\n_START_PARAGRAPH_\nBifidobakterid on piimhapebakterid ehk k\xc3\xa4\xc3\xa4ritajad. Nad k\xc3\xa4\xc3\xa4ritavad suhkruid (n\xc3\xa4iteks piimasuhkrut ehk laktoosi, aga ka teisi suhkruid) piimhappeks. Piimhape eritatakse rakust v\xc3\xa4lja ja bakteri elukeskkond hapestub. Ise nad taluvad pH langust suhteliselt h\xc3\xa4sti. _NEWLINE_Bifidobakterite perekond kasutab sahhariidide anaeroobseks gl\xc3\xbckol\xc3\xbc\xc3\xbcsiks unikaalset fruktoos-6-fosfaat fosfoketolaasi. Uuritud on just oligosahhariidide metabolismi, sest need sahhariidid on muidu toitainevaeses keskkonnas olemas. On teada, et imikute sooleproovidest leitud bifidobakterite t\xc3\xbcved on arenenud k\xc3\xa4\xc3\xa4ritama piimasuhkruid, samas kui t\xc3\xa4iskasvanute sooleproovidest leitud t\xc3\xbcved k\xc3\xa4\xc3\xa4ritavad taimseid oligosahhariide.\n_START_SECTION_\nMikrofloora\n_START_PARAGRAPH_\nMikroflooral on t\xc3\xa4htis osa seedimisprotsessis, ainevahetuses ja kaitsefunktsioonis._NEWLINE_Bifidobakterite osakaal seedetrakti mikroflooras on erinevates sooleosades erinev, kuid nad kuuluvad nii peen- kui j\xc3\xa4mesoole residentmikrofloorasse. Molekulaarsete ja bakterioloogiliste metoodikatega saadud andmed mikrofloora koostisest on m\xc3\xb5ningal m\xc3\xa4\xc3\xa4ral erinevad, mida tuleb silmas pidada seedekulgla eubioosi ja d\xc3\xbcsbioosi hindamisel. Nimelt on j\xc3\xa4mesoole mikroflooras kultiveerivatel bifidobakteritel ligikaudu 20 korda v\xc3\xa4iksem osakaal v\xc3\xb5rreldes molekulaarsete meetoditega saadud tulemustega. Samas n\xc3\xa4itab bakterioloogiline metoodika, et sooletrakti k\xc3\xb5rgemates osades, n\xc3\xa4iteks k\xc3\xa4\xc3\xa4rsooles on nimetatud mikroobigrupi osakaal ligi k\xc3\xbcmme korda suurem kui roojas. Nende bakterite hulka j\xc3\xa4mesooles saab t\xc3\xb5sta taimsete kiudainete (t\xc3\xa4isteratooted, kliid) kasutamisega. Bifidobakterite kasvu sooles stimuleerib ka inuliin, mida sisaldavad n\xc3\xa4iteks sigur, sibul, k\xc3\xbc\xc3\xbcslauk, sojatooted ja banaanid. Inuliini on v\xc3\xb5imalik osta toidulisandina ka apteegist. _NEWLINE_Naise genitaaltraktis leidub bifidobaktereid tupes, kus on k\xc3\xb5ige rikkalikum mikrofloora. Sellel on t\xc3\xa4ita oluline osa nii naise kui tema lapse tervise kaitsel. Mehe genitaaltrakti mikroflooras bifidobaktereid ei esine.\n_START_SECTION_\nBifidobakterid toiduainet\xc3\xb6\xc3\xb6stuses\n_START_PARAGRAPH_\nKuna inimese seedetraktis on piimhappebakterid v\xc3\xa4ga kasulikud, siis soovitatakse kasutada toiduks nende abil k\xc3\xa4\xc3\xa4ritatud piimatooteid probiootilise toiduna, n\xc3\xa4iteks tooteid nagu Hellus, Gefilus, Actimel, Activia jne. Neis toodetes sisalduvad elusad piimhapebakterid, mis v\xc3\xa4hemalt mingi aja inimese soolestikus p\xc3\xbcsivad ja avaldavad seal kasulikku toimet. Need bakterid p\xc3\xa4rsivad kahjulike bakterite paljunemist sooles, aitavad kaasa kaltsiumi omastamisele toidust, s\xc3\xbcnteesivad vitamiine jne. _NEWLINE_Probiootiliste bakterite preparaate (kapslid, mis sisaldavad l\xc3\xbcofiliseeritud baktereid) on saadaval ka apteegis m\xc3\xbc\xc3\xbcdavate toidulisandite hulgas. Neid preparaate soovitatakse nii inimestele kui ka koduloomadele, n\xc3\xa4iteks koertele ja kassidele. Preparaate (tooteid), mis sisaldavad nii probiootilisi baktereid kui ka nende kasvu soodustavaid kiudaineid, nimetatakse s\xc3\xbcnbiootikumideks. Selline preparaat on n\xc3\xa4iteks LactoSeven, mis sisaldab kiudainet inuliini ja seitset liiki piimhapebaktereid, nii laktobatsille kui ka bifodobaktereid. Valmistatakse ka s\xc3\xbcnbiootilisi piimatooteid, n\xc3\xa4iteks biojogurtit, millele on lisaks juuretisebakteritele lisatud ka inuliini. _NEWLINE_Jogurti suurtootja Dannon tootes Activia on kasutatud Bifidobacterium animalis t\xc3\xbcve. Valmistatud toode sisaldab probiootilist kultuuri, mis aitab looduslikul viisil parandada seedetrakti t\xc3\xb6\xc3\xb6d. Uuringud koost\xc3\xb6\xc3\xb6s tootjaga on n\xc3\xa4idanud, et Bifidobacterium animalis p\xc3\xbcsib elus kogu teekonna seedetraktis ning kiirendab selle t\xc3\xb6\xc3\xb6d._NEWLINE_Sarnased uuringud on n\xc3\xa4idanud, et Bifidobacterium animalis koos teiste probiootikumidega annab positiivseid tulemusi kasutades seedetrakti p\xc3\xb5letiku ja halvaloomuga bakterite vastu. Probiootiline ravi v\xc3\xb5ib osutuda t\xc3\xb5husaks kroonilist k\xc3\xb5hulahtisust tekitavate seedetrakti p\xc3\xb5letike vastu."